Hos Dyrenes Beskyttelse i Hjallerup har der den seneste tid været stille. For med corona er de fleste dyr hurtigt blevet bortadopteret - men det har givet tid til lidt andre arbejdsopgaver. Se med i anden sæson af "Dyreinternatet".

Kort efter corona ramte landet fik dyreinternaterne travlt. Hunde og katte blev hurtigt adopteret, for nu havde familierne tid og overskud til at få dem ind i de daglige rutiner og lære dem ordentlig at kende. Flere af båsene i dyreinternatet i Hjallerup har derfor stået tomme. Alligevel har der været fuld af liv. En gravid tæve kom ind på internatet. - Normalt bliver dyrene indleveret enkeltvis, men i det her tilfælde havde hunden Sheila gaver med. Så fik vi et helt kuld vilde hvalpe, fortæller Karina Fisker, der er leder af internatet. Normalt sendes en gravid tæve til pleje, men denne gang havde de ansatte tiden til at være der for Sheila og de otte hvalpe. Frivillige og ansatte har på skift sovet ved Sheila og havlpene om natten, og de har sørget for at socialisere de små hvalpe: Tage dem ud til dagligvareforretninger, klippe negle på dem, lære dem at stifte bekendtskab med børn, og de har også været med på stranden. Se første afsnit af den nye sæson herunder. Kybende og kravlende reptiler Her i anden sæson er det ikke kun travlheden på internatet, der har ændret sig. Det har også formen på programmet. - I hvert program er vi ude ved nogle af de familier, der har adopteret et dyr fra internatet for at se, hvordan det går med dem, fortæller Tor Løkken, der står bag programmet. Der er desuden lidt ekstra overraskelser at se frem til i den nye sæson. For denne gang er der ikke bare fokus på de bløde hunde og katte. Der er nemlig kommet en stor indlevering af krybdyr ind. Og de store slanger - de er ikke for sarte sjæle. - Som nyhedsjournalist har jeg været på dyreinternatet flere gange, så at lave et program om dyreinternatet er egentlig en idé, der har rumsteret i baghovedet i nogle år. Nu er jeg gået i gang, men om der bliver en sæson tre, det ved jeg endnu ikke, siger Tor Løkken. Se snigpremieren på andet afsnit herunder. Husk, at du altid kan se vores programmer på tv2nord.dk/tv.